Aproape jumătate dintre angajaţii din industria IT din România ar putea să nu mai beneficieze de scutirea la plata impozitului pe venit. O modificare adusă Codului Fiscal la finalul anului trecut şi publicată acum în Monitorul Oficial prevede că vor beneficia în continuare de această facilitate doar cei care produc software.

Modificarea adoptată de guvern în decembrie se referă la definirea activității de producție de software, dar textul apărut în Monitorul Oficial lasă loc de interpetări. Reiese că cei care produc programe de software vor fi scutiți de taxa de 16%, dar nu specifică foarte clar ce se întâmplă cu persoanele care modifică aceste produse sau contribuie la îmbunătățirea lor.

Sunt 30.000 de angajaţi din IT care se ocupă de mentenanţa unor aplicaţii sau modifică produse software.

În industria IT din România activează 75.500 de angajaţi în 14.000 de companii.

Industria IT din România a crescut în ultimii ani, reprezentând 3% din PIB în 2012, iar în 2016, 6% din PIB. Veniturile generate sunt de peste 3,6 miliarde de euro.

Există două variante: guvernul modifică normele de aplicare astfel încât lucrurile să fie mult mai clare, ori Ministerul de Finanțe emite un nou ordin care să stabilească o nouă definiție mult mai clară a activității de producție de software.

(Sursa: Digi24)